ፓርቲዎች የጠየቁት የውይይት መድረክ በቅርቡ ይመቻቻል – ኢህአዴግ
-ተፎካካሪ የፖለቲካ ፓርቲዎች ከኢትዮጵያ ህዝቦች አብዮታዊ ዴሞክራሲያዊ ግንባር /ኢህአዴግ/ ሊቀመንበርና ከኢፌዴሪ ጠቅላይ ሚኒስትር ኃይለማርያም ደሳለኝ ጋር ለመወያየት በጋራ ምክር ቤታቸው አማካይነት ያቀረቡት ጥያቄ በቅርቡ ምላሽ እንደሚያገኝ ተገለጸ።የኢህአዴግ ምክር ቤት ጽህፈት ቤት የህዝብና የውጭ ግንኙነት ሃላፊ አቶ ደስታ ተስፋው እንደገለጹት፥ ተፎካካሪ ፓርቲዎች ያቀረቡት የውይይት መድረክ ይዘጋጅልን ጥያቄ በቅርቡ ምላሽ ያገኛል፣ ውይይቱም ራሳቸው በመረጧቸው አጀንዳዎች ዙሪያ ይሆናል።እንደ አቶ ደስታ ገለጻ፥ ከእዚህ አኳያ ተፎካካሪ ፓርቲዎች ሥርዓቱ በፈቀደላቸውና ህገ መንግስቱ ባጎናጸፋቸው መብት የመጡ በመሆናቸው ኢህአዴግ ከ2002ዓ.ም ምርጫ ማግስት ጀምሮ የጋራ ምክር ቤትን በማቋቋም በሰላማዊ መንገድ ከሚንቀሳቀሱት ጋር አብሮ እየሰራ ነው። አሁንም ይህንን ሁኔታ አጠናክሮ ይቀጥላል።“በተለይም በሰላማዊ መንገድ የሚንቀሳቀሱ ፓርቲዎች ለስርዓቱ ይጠቅማሉ” ያሉት አቶ ደስታ፥ ምክር ቤትም ባይገቡ አመለካከታቸው የሚሰማበት፣ መንግስት በሚያዘጋጃቸው ፖሊሲዎችና ስትራቴጂዎች ላይም የሚመክሩበት እንዲሁም ግብዓት የሚሰጡበትና የሚወያዩበት መድረኮች እየተመቻቹ መሆኑንም ተናግረዋል።ይሁንና እዚህ ላይ ጽንፍ የመያዝ አልያም ህገ ወጥ በሆነ ሁኔታ የመንቀሳቀስ ፍላጎት ያላቸው ፓርቲዎች አቋማቸውን አስተካክለው ወደ ሰላም የሚመጡ ከሆነ ፓርቲው በሰላማዊ መንገድ ሃሳብን በሃሳብ በመጣል ይታገላቸዋልም ብለዋል።በቀጣይ ለህዝቡ ይበጃል የሚሏቸውን የራሳቸውን ፖሊሲና ስትራቴጂዎች እያቀረቡ በባላንጣነት ስሜት ሳይሆን በጋራ አገርን የመቀየር ሃላፊነታቸውን መወጣት አለባቸው።ይህ የሚሆነው ደግሞ ልማት፣ ሰላምና ዴሞክራሲ አስፈላጊነቱ ለሁላችንም በመሆኑ ነው፤ መንግስትም በቀጣይ አምስት ዓመት ተሳትፏቸው በተለያዩ መንገዶች እንዲያረጋግጡ እድሉን ያመቻቻል ብለዋል።(የኢትዮጵያ ፕሬስ ድርጅት)